input: KOMISIJOS SPRENDIMAS
  2014 m. vasario 10 d.
  dėl pagal Europos Parlamento ir Tarybos direktyvos 2006/42/EB 11 straipsnį Danijos priimtos priemonės, kuria uždraudžiamos tam tikro tipo daugiatikslės žemės darbų mašinos
  (pranešta dokumentu Nr. C(2014) 633)
  (Tekstas svarbus EEE)
  (2014/78/ES)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2006 m. gegužės 17 d. Europos Parlamento ir Tarybos Direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnį,
  kadangi:
  (1)
  pagal Direktyvos 2006/42/EB 11 straipsnio 2 dalyje nustatytą tvarką Danijos institucijos Komisijai ir kitoms valstybėms narėms pranešė apie priemonę, susijusią su bendrovės „Avant Tecno Oy“ (Ylötie 1, FIN-33470 Ylöjärvi, Suomija) gaminamomis serijos „Avant 600“ mašinomis. Šios mašinos buvo paženklintos CE ženklu, prie jų buvo pridedama EB atitikties deklaracija pagal Direktyvą 2006/42/EB dėl mašinų, Europos Parlamento ir Tarybos direktyvą 2004/108/EB (2) dėl elektromagnetinio suderinamumo ir Europos Parlamento ir Tarybos direktyvą 2000/14/EB (3) dėl lauko sąlygomis naudojamos įrangos į aplinką skleidžiamo triukšmo;
  (2)
  serijos „Avant 600“ mašinos yra daugiatikslės žemės darbų mašinos, prie kurių gali būti tvirtinami įvairūs įtaisai skirtingoms su miškininkyste, ūkininkavimu, sodininkyste, želdinimu, teritorijų priežiūra, medžiagų perkėlimu, kasimu ir statyba susijusioms funkcijoms atlikti;
  (3)
  Danijos priemonė motyvuojama tuo, kad mašinos neatitinka esminių sveikatos ir saugos reikalavimų, nustatytų Direktyvos 2006/42/EB I priedo 3.4.4 punkte, pagal kurį reikalaujama, kad, kai yra rizika, jog ant savaeigių mašinų su jose esančiais operatoriais gali nukristi daiktų ar medžiagų, mašinos turi būti suprojektuotos ir pagamintos atsižvelgiant į šią riziką ir, jei yra vietos, jose turi būti įtaisyta atitinkama apsauginė konstrukcija;
  (4)
  Danijos institucijos nurodė, kad, nors dėl kelių numatytų mašinų funkcijų jose esantiems operatoriams kyla rizika, jog gali nukristi daiktų ar medžiagų, mašinos rinkai teikiamos be apsauginės konstrukcijos nuo krintančių objektų. Danijos institucijos paprašė gamintojo imtis taisomųjų priemonių. Prašymas neįvykdytas, todėl Danijos institucijos uždraudė tiekti rinkai serijos „Avant 600“ mašinas be apsauginės konstrukcijos nuo krintančių objektų ir nurodė gamintojui imtis taisomųjų veiksmų dėl rinkai jau pateiktų mašinų;
  (5)
  Komisija raštu paragino gamintoją pateikti pastabas dėl Danijos priimtos priemonės. Atsakydamas į šį prašymą, gamintojas nurodė, kad serijos „Avant 600“ mašinose yra įrengta paskelbtosios įstaigos „MTT-Vakola“ (Nr. 0504) patikrinta vairuotojo kabina. Kabinoje visada buvo įrengta virtimo apsauginė konstrukcija (ROPS) ir joje pasirinktinai buvo galima įdiegti apsauginę konstrukciją nuo krintančių objektų. Jei mašina buvo parduodama naudoti žemės ūkyje, techninės priežiūros, sodininkystės srityje arba naudoti tvartuose, kur nėra krintančių objektų rizikos, apsauginė konstrukcija nuo krintančių objektų įdiegiama nebuvo. Tačiau jei mašina buvo parduodama naudoti tokiose srityse, kuriose yra krintančių objektų rizika, pavyzdžiui, naudoti kasyboje, apsauginė konstrukcija nuo krintančių objektų buvo visada įdiegiama. Gamintojas taip pat nurodė, kad jis nusprendė naudojimo instrukcijoje ir reklaminėje medžiagoje paaiškinti, kokiomis aplinkybėmis vairuotojo kabinoje privalu įdiegti apsauginę konstrukciją nuo krintančių objektų;
  (6)
  Direktyvos 2006/42/EB I priedo 1.1.2 punkto a papunktyje nustatyta, kad mašinos turi būti suprojektuotos ir pagamintos taip, kad ne tik visas operacijas atliekant gamintojo numatytomis sąlygomis, bet ir pagrįstai numanomu netinkamo jų naudojimo atveju, jos vykdytų savo funkcijas ir nekeltų pavojaus jas valdantiems, derinantiems ir prižiūrintiems asmenims. Naudojamų priemonių tikslas - siekti, kad būtų išvengta bet kokių nelaimingų atsitikimų pavojaus per visą numatytą mašinos naudojimo laiką, įskaitant mašinos transportavimo, surinkimo, išardymo, padarymo netinkama ir pavertimo į atliekas etapus. Priemonės privalo būti priimamos laikantis I priedo 1.1.2 punkto b papunktyje nustatytų saugos integravimo principų, pagal kuriuos pirmenybė teikiama integruotoms apsaugos priemonėms, o ne informacijai naudotojams;
  (7)
  tokių serijos „Avant 600“ daugiatikslių žemės darbų mašinų atveju, net jeigu konkreti mašina iš pradžių tiekiama funkcijoms, kurias vykdant nėra rizikos, kad gali nukristi daiktų ar medžiagų, arba ji naudojama aplinkoje, kurioje tokios rizikos nėra, gali būti, kad ilgainiui ji bus naudojama kitoms numatytoms funkcijoms arba tokioje aplinkoje, kurioje operatoriams gali kilti rizika. Todėl projektuojant ir surenkant mašinas reikia atsižvelgti į riziką, kad gali nukristi daiktų ar medžiagų;
  (8)
  išnagrinėjus Danijos institucijų pateiktus įrodymus ir gamintojo pateiktas pastabas patvirtinama, kad serijos „Avant 600“ mašinos be apsauginės konstrukcijos nuo krintančių objektų neatitinka Direktyvos 2006/42/EB I priedo 3.4.4 punkte nustatytų esminių sveikatos ir saugos reikalavimų ir todėl jose esantiems operatoriams kyla didelė rizika, kad gali nukristi daiktų ar medžiagų,
  PRIĖMĖ ŠĮ SPRENDIMĄ:
  1 straipsnis
  Danijos institucijų priemonė, kuria uždraudžiama pateikti rinkai serijos „Avant 600“ mašinas be apsauginės konstrukcijos nuo krintančių objektų ir reikalaujama, kad gamintojas imtųsi taisomųjų veiksmų dėl rinkai jau pateiktų mašinų, yra pagrįsta.
  2 straipsnis
  Šis sprendimas skirtas valstybėms narėms.
  Priimta Briuselyje 2014 m. vasario 10 d.